Ses ‘dronk’ taxibestuurders aangekeerArgieffoto Ses minibustaxibestuurders is oor die naweek tydens ŉ padblokkade in Kaapstad in hegtenis geneem nadat hulle glo onder die invloed van alkohol passasiers vervoer het. JP Smith, die stad se burgemeesterskomiteelid vir veiligheid, sekuriteit en maatskaplike dienste, het Maandag gesê die padblokkade is Saterdagoggend by die aansluiting van Wettonweg en Rosmeadlaan in Wynberg gehou. Die taxibestuurders is deel van ŉ groep van 112 motoriste wat die afgelope vier dae deur verkeersbeamptes in hegtenis geneem is omdat hulle onder die invloed van alkohol bestuur het. Een van die verdagtes was meer as 10 keer oor die wettige perk vir bestuurders met ŉ openbare bestuurspermit, wat 0,02 mg/l is. “Ons ervaar ŉ toename in die aantal taxibestuurders wat vir bestuur onder die invloed van alkohol in hegtenis geneem word en dit is uiters kommerwekkend,” het Smith gesê. “Duisende mense vertrou elke dag op hierdie vervoermiddel. Asof sommige taxibestuurders se bestuursgedrag nie al kommerwekkend genoeg is nie, verhoog die feit dat alkohol ook in die gedrang kom die risiko’s wat hierdie pendelaars ondergaan,” het Smith gesê. Smith het ŉ beroep op die taxibedryf gedoen om “wakker te word” en die stad te help om dit uit te roei.